**Helyi tanterv történelem tárgyból**

**a hat évfolyamos képzés számára**

**Bajai III. Béla Gimnázium, 2020**

#### A helyi tanterv elkészítéséhez felhasznált kerettanterv:

#### 51/2012. (XII. 21.) számú EMMI rendelet 5. sz. melléklete (Kerettanterv a gimnáziumok 5-12. évfolyama számára (https://kerettanterv.oh.gov.hu/04\_melleklet\_7-12/index\_6\_gimn.html)

**A tankönyvek kiválasztásának alapelvei:**

A tankönyv, amelyet kiválasztunk:

1. a múltat a maga sokszínűségében, gazdag forrásanyagra támaszkodva, sokoldalúan és összefüggéseiben mutatja be,
2. lehetőséget teremt a tanulói érintettség felkeltésére, az ismeretszerzés és tanulási képességek fejlesztésére, a problémaérzékenység, és az alternatívákban való gondolkodás kialakítására, a releváns összefüggések feltárására, az egyedi jelenségekből következő általánosításokra, az ellentmondások feltárására, megvitatására, valamint a szakszerű és árnyalt vélemények megfogalmazására,
3. tematikája támogatja a tanulók időbeni tájékozódási képességének fejlesztését,
4. a feldolgozott időszak dokumentumai (szövegek, képek stb.) a megjelenített korszak fontos és jellemző vonásait tükrözik,
5. a feldolgozandó ismeretforrások megértését, elemzését változatos és gondolkodtató kérdések, feladatok alkalmazásával segíti,
6. a tanórai munka legfontosabb eszköze, ezért képei, ábrái, térképei, adatsorai ne csupán illusztratív szerepet töltsenek be: legyenek alkalmasak elemzésre, a tananyaghoz kapcsolódó irányított vagy önálló tanulói ismeretszerzésre,
7. képeire, ábráira, térképeire kérdések, feladatok vonatkoznak. A tankönyvi térképek egy-egy lényeges dolgot hangsúlyoznak, a térképvázlatok jól áttekinthetők!
8. jól tagolt, mert ez a taníthatóság-tanulhatóság feltétele. A nagy fejezetek és a leckék arányosak – már a könyv tagolása kiemeli a tárgyalt korszak sajátosságait. Elkülönülnek a különböző didaktikai funkciójú szövegrészek (pl. törzsanyag, kiegészítő anyag, források, kérdések, feladatok).
9. szövegeiben a tanulást különféle kiemelések segítik. A túlzott tagoltság és sok kiemelés azonban már nehezíti a tanulást. Előnyös, ha a leckéket egyszerű vázlatok és összegző kérdések zárják. A nagy fejezeteket is összefoglalások zárják.
10. nyelvezete érthető, olvasmányos a tanulók számára, elegendő lehetőséget biztosít a tanulói tevékenységekre, a képességfejlesztésre (kérdések, feladatok). Ösztönzi az önálló tanulói ismeretszerzés tankönyvön belüli (ebben fontos szerepet tölthet be a tankönyv végi fogalomtár, névtár és az időrendi táblázat) és tankönyvön kívüli formáit.

A kiegyensúlyozott oktató-nevelő munkát segítheti, ha olyan tankönyvsorozatot választunk, amelynek kötetei azonos didaktikai felépítésűek. A tankönyv képekkel, érdekes esetleírásokkal, feladatokkal ösztönözze vitára, állásfoglalásra a tanulókat.

Az irányelvként használt kerettanterv alapján fogalmazzuk meg, hogy a történelemtanítás és -tanulás célja, hogy a tanuló megismerkedjen a történettudomány, valamint a hagyomány által legfontosabbnak elismert történelmi tényekkel, szereplőkkel, eseményekkel, történetekkel és folyamatokkal, valamint tudatosodjon benne nemzeti hovatartozása. Ismerkedjen meg a kulturális kódrendszer legalapvetőbb elemeivel, amelyek lehetővé teszik, hogy azonosuljon kultúránk alapértékeivel. A történelem tantárgy tantervének középpontjában a magyar nemzet és Magyarország története áll.

A helyi tantervi szabályozás irányítóelve, hogy a magyar történelmet általában kontinuitásában, az európai, illetve egyetemes történelmet szigetszerűen tárgyalja. Ez a megközelítés hozzásegíti a tanulót, hogy megértse és méltányolja a magyarság, a magyar nemzet, illetve Magyarország sajátos helyzetéből adódó jelenségeket és folyamatokat, így alakulhat ki benne a tényeken alapuló reális és pozitív nemzettudat, és ezáltal erősödhet benne a hazaszeretet érzése.

A történelem tantárgy a következő módon fejleszti a Nemzeti alaptantervben megfogalmazott kulcskompetenciákat:

**A tanulás kompetenciái:** A tanuló a történelemtanulás során különféle jellegű tudástartalmakkal és különböző típusú feladatokkal találkozik, amelyek megtanulásához, illetve elvégzéséhez különféle módszereket kell választania. A történelmi információk keresése és feldolgozása, a forráskritika, a következtetések levonása és egyéb gondolkodási műveletek közvetítő hatásuk révén általában fejlesztik a tanulási kompetenciákat. A történelmi értelmező kulcsfogalmak megértésén és állandó használatán keresztül a tanuló fejleszti a lényeges és kevésbé lényeges elemek megkülönböztetésének és rendszerezésének képességét, ami a tanulás során elengedhetetlenül fontos.

A tanuló a történelemtanulás során megtapasztalja, hogy a történelemtudása az iskolán kívül, más élethelyzetekben, illetve a jelen társadalmi, gazdasági és politikai jelenségeinek megértéséhez és megítéléséhez is segítséget nyújt. Ez a tapasztalat – az iskolai történelemtanulás élményszerűsége mellett – erős ösztönzést adhat az élethosszig tartó tanulásra vagy legalábbis a történelmi és társadalmi kérdések iránti érdeklődésre.

**Kommunikációs kompetenciák:** A történelmi források feldolgozása a szövegértés fejlesztésének egyik hatékony módja. A tanuló a felmerülő történelmi problémákról beszélgetéseket folytat, érveket gyűjt, azokat írásban és szóban összefoglalja, digitális kommunikációs eszközök segítségével mutatja be. A különböző típusú, más-más korokból és eltérő társadalmi közegekből származó források feldolgozása pedig nagyban segíti a különféle kommunikációs környezetek (kontextusok) közötti magabiztos eligazodást.

**Digitális kompetenciák:** A történelem tanulása során a digitális eszközök etikus, felelősségteljes használatával a tanuló információkezelési és -feldolgozási készségei fejlődnek, ami elősegíti elemző és mérlegelő gondolkodása kialakulását és elmélyítését is, aminek része a megszerzett információk ellenőrzése, hitelességének vizsgálata. A történelmi forrásokat tartalmazó internetes portálok, hang- és filmarchívumok és adatbázisok megismerése és használata, az itt talált források feldolgozása elengedhetetlen feltétele a korszerű történelemtanulásnak. A digitális információfeldolgozás, illetve a digitális kommunikáció fejlesztésének nagy szerepe van a közéleti tájékozódási készségek kialakításában, így a felelős és aktív állampolgárrá nevelésben.

**A matematikai, gondolkodási kompetenciák:** A tanuló az információk, illetve a források feldolgozása során problémákat azonosít, magyarázatokat fogalmaz meg, kiemeli a lényeget, következtetéseket von le. A történelmi ismeretek, fogalmak elsajátításával, valamint a történelmi források és interpretációk mérlegelésével, hipotézisek alkotásával fejlődik az elemző, problémamegoldó gondolkodása. Mindezek együttesen segítik a differenciált történelmi gondolkodás kialakulását, melynek következtében a tanuló képessé válik események, folyamatok és jelenségek különböző szempontú megközelítésére, valamint bizonyos történések okainak és következményeinek több szempontú feltárására.

**A személyes és társas kapcsolati kompetenciák:** A tanuló a különböző történelmi korok mindennapi életének vizsgálatával, az életmód változatos formáinak, valamint történelmi életutaknak és cselekedeteknek a megismerésével viszonyítási pontokat találhat, illetve követhető modelleket adaptálhat saját életútjának tervezéséhez és szervezéséhez. A tanulóban tudatosul, hogy nehéz élethelyzetekben is kialakíthatók cselekvési tervek, lehetőségek. Értékeli a válságos történelmi helyzetekben megnyilvánuló bátorság, kitartás, önfeláldozás, segítségnyújtás és szolidaritás követésre méltó példáit. A tanuló arra törekszik, hogy az emberi cselekedeteket, életutakat, élethelyzeteket, társadalmi folyamatokat és jelenségeket árnyaltan értelmezze. A társadalmakra, közösségekre jellemző magatartási és kommunikációs szabályok felismerése a tanuló alkalmazkodó képességét fejleszti.

**A kreativitás a kreatív alkotás, önkifejezés és kulturális tudatosság kompetenciái:**A történelem tanulása során a tanuló megismeri az emberiség, a magyarság kulturális örökségének fő elemeit. Értékeli a kiemelkedő emberi alkotásokat és értelmezi azok technológiai, tudományos és művészeti szerepét. Az egyes történelmi korszakok áttekintése során felismeri az értékteremtő alkotások jelentőségét, és elemző gondolkodással feltárja azoknak az életmódra, a mindennapokra gyakorolt hatását.

**Munkavállalói, innovációs és vállalkozói kompetenciák:** A tanuló megismeri és értékeli az alkotó emberi tevékenységek változatos formáit. Értelmezi és elismeri a tudósok, kutatók és művészek teljesítményét. Büszke a magyar tudósok, művészek, sportolók és más értékteremtő, alkotó emberek kiemelkedő eredményeire, teljesítményeire. Az életmódtörténeti témakörök feldolgozása révén a tanuló felismeri, hogy a munkavégzés az egyén, a család és a társadalom létfenntartását biztosítja; belátja, hogy a munka sokszor küzdelmekkel jár, ugyanakkor személyiségépítő, társadalmi összetartozást is erősítő tevékenység. A történelmi korszakok jellegzetes, egyedi vagy kiemelkedő példái kiindulópontként szolgálnak a saját életút tervezésekor, akár a pályaválasztás során is.

#### A tanulók értékelése

Az egyéni értékelés különböző formái:

* Önálló, produktív írásbeli munka (pl. problémamegoldó vagy elemző esszé írása, házi dolgozat, projektmunka, elektronikus anyag, portfolió) készítése.
* Önálló szóbeli felelet (pl. tétel kifejtése, kiselőadás tartása).
* Pár- és csoportmunkában való részvétel (pl. disputa, vetélkedő, szerepjáték).
* Félévente legalább két témazáró feladatlap megírása.

Évenként egy összegző, rendszerző feladatlap és esszé megírása, tanulók értékelésének főbb szempontjai:

1. Aktivitás és részvétel a tanulói tevékenységek során.

* A tanulói tevékenységek értékelésének szempontjai:

Aktívan, rendszeresen érdeklődően vesz-e részt a tanórán, önként osztja-e meg tudását?

A történelmi ismereteken nyugvó, koherens tudásról ad-e számot a tanulói tevékenységek során?

Feltár-e összefüggéseket, levon-e következtetéseket ismeretei alapján?

Felvet-e lényegi kérdéseket?

Hozzászólásai szakszerűek-e?

Hozzászólásai tartalmaznak-e hozzáadott értéket?

1. Szóbeli és írásbeli feleletek, beszámolók esetében az összefüggő, követhető, logikus gondolatmenetre és árnyalt fogalmazásra való törekvés.

* A szóbeli és írásbeli feleletek értékelésének szempontjai:

Képes-e önállóan felépíteni feleletét?

Képes-e kérdéseket, releváns megállapításokat, következtetéseket megfogalmazni?

Képes-e az általános és adott korszakhoz kapcsolódó történelmi fogalmakat szakszerűen és helyesen használni?

Képes-e a történelmi eseményeket, jelenségeket, folyamatokat, személyeket időben és térben elhelyezni,

Képes-e a történelmi térképen tájékozódni?

1. Egyéni és csoportos képességfejlesztő feladatok (pl. szöveges forrás-, kép-, film-, ábra-, grafikon-, diagramelemzés) megoldása.

* A feladatmegoldás értékelésének szempontjai

Képes-e a feladatokat megérteni?

Képes-e a feladatmegoldáshoz szükséges ismereteket megfelelően összegyűjteni, rendezni, elemezni, következtetéseket megfogalmazni?

Képes-e a megoldásokat érthetően, világosan megfogalmazni, megosztani?

Rendezette-e munkájának összképe?

1. Évente egy projekt (pl. tablók, házi dolgozatok, színielőadások, kiadványok, makettek, filmek, egyéb digitális anyagok) egyéni vagy csoportos elkészítése.

* A projektmunka értékelésének szempontjai

Aktívan, önként és kezdeményezően vesz-e részt a projekt megvalósításában?

Feladatait határidőre elvégzi-e?

Képes-e érdemi problémafelvetésre?

Elegendő és jó minőségű forrást gyűjtött-e?

Logikusan rendszerezte-e a rendelkezésre álló forrásokat?

Helyes megállapításokat tett-e, logikus válaszokat adott-e a felvetett kérdésekre?

Prezentációja áttekinthető, jól felépített, logikus, nyelvileg helyes, szakszerű-e?

1. Tanórán kívüli információszerzés, pl. kutató- és gyűjtőmunka produktumainak bemu­tatása, tanulmányi kirándulásokról, múzeumlátogatásokról készült jegyzőkönyvek, élménybeszámolók tartása.

* A tanórán kívüli információszerzés, kutató- és gyűjtőmunka értékelésének szempontjai:

Aktívan és motiváltan, önként vállalt-e kutató- és gyűjtőmunkát?

Elegendő mennyiségű és jó minőségű szakirodalmat használt-e?

Gyűjtőmunkáját megfelelően dokumentálta-e?

1. A tantervben megfogalmazott követelmények alapján összeállított témazáró feladatlapok megoldása

* Az értékelés szempontjai:

Rendelkezik-e a tantervben meghatározott ismeretekkel (fogalmak, nevek, kronológiai és topográfiaid ismeretek, összefüggések)?

Képes-e ismereteit alkalmazni problémamegoldó, komplex feladatok megoldása során?

Képes-e tudását források felhasználásával tömören, szakszerűen, érthetően esszé formájában közvetíteni?

1. Az év végi továbbhaladás feltételei:
   1. minden témakörből (témakörönként 1-1) témazáró dolgozat megoldása
   2. aktivitás a tanórákon
   3. a témazáró dolgozatok és az egyéb értékelési módok alapján szerzett osztályzatok súlyozott átlaga minimum 2,0

#### A tanterv alkalmazása, szükséges speciális képesítések és tárgyi feltételek

A társadalomismeretet és állampolgári ismereteket feldolgozó tananyagrészekhez ajánlott a megfelelő szakirányú pedagógus-továbbképzés elvégzése.

Az iskolában már meglévő tanári és tanulói demonstrációs eszközök, pl. falitérképek, projektor, időszalag, történelmi tablók, forrásszemelvények beszerzése (kiegészítve – szükség szerint – saját készítésű eszközökkel, pl. memóriakártyák, táblajátékok); szaktantermek; iskolai könyvtár, pc, tablet, okostelefon, internet, digitális segédanyagok stb.

**Tantárgyi struktúra és óraszámok**

|  |  |  |  |  |  |  |
| --- | --- | --- | --- | --- | --- | --- |
| **Óraterv a kerettantervekhez, 7–12. évfolyam, gimnázium** | | | | | | |
| **Tantárgyak** | **7. évf.** | **8. évf.** | **9. évf.** | **10. évf.** | **11. évf.** | **12. évf.** |
| Történelem heti óraszáma | 2 | 2 | 2 | 3 | 3 | 3 |
| Emelt óraszámú képzés |  |  |  |  | 5 | 5 |
| Történelem éves óraszáma | 72 | 72 | 72 | 108 | 108 | 93 |
| Emelt óraszámú képzés |  |  |  |  | **180** | **155** |

Az óraszám a 9-12. évfolyamon tartalmazza a részletesebben tárgyalt, ún. mélységi témák feldolgozására szánt többlet időkeretet. (Bővebben lásd az egyes évfolyamok tantervében, a témaköröknél).